"אם ארגון הסחר העולמי לא ישתפר", טען נשיא ארה"ב בריאיון לבלומברג, ארה"ב תפרוש ממנו. דונלד טראמפ טוען שיחסו של ארגון הסחר העולמי לארצות הברית אינו ראוי.
הדברים שנאמרו אתמול (ה') משקפים את הלך הרוח הטראמפי האופייני, והם מלווים אמירות דומות שכבר אמר בעבר לגורמים בבית הלבן.
אבל בכירים בממשל טראמפ אינם מרוצים מהאמירות ומהאיומים ואינם ששים לצעד שיפסיק את השתתפותה של ארצות הברית בארגון הסחר העולמי. בחודש יולי אמר וילבור רוס, מזכיר המסחר האמריקאי, שדיבור על פרישת ארה"ב מארגון המסחר הוא מעט מוקדם מדי.
פרישה של ארה"מ מארגון הסחר העולמי תהיה משמעותית עבור כלכלת העולם אפילו יותר ממלחמת הסחר המתנהלת מול סין. פרישה כזו תערער את היסודות לכלכלה העולמית שנבנו אחרי מלחמת העולם השנייה בסיוע אמריקני.
בסביבתו הקרובה של טראמפ, נשמעים קולות דומים לזה שלו: הנציג לענייני סחר של הנשיא, רוברט לייטהאוזר, טוען שאישור כניסתה של סין לארגון הסחר העולמי ב-2001 היה טעות. לייטהאוזר כבר קרא בעבר לנקיטת גישה אמריקאית אגרסיבית יותר כלפי ארגון הסחר העולמי בטענה שהארגון אינו יודע להתמודד עם הגישה הסינית למסחר בין לאומי.